Juha Sipilän (kesk.) hallituksen koulutusleikkaukset kuohuttavat yhä oppositiopuolueissa. SDP:n kansanedustaja Satu Taavitsainen kirjoittaa blogissaan kannattavansa sitä, että oppositiopuolueet SDP, vihreät ja vasemmistoliitto sitoutuisivat yhdessä koulutusleikkausten kumoamiseen, jos puolueet pääsevät seuraavaan hallitukseen.

Asiaa esitti viime viikolla vasemmistoliiton puheenjohtaja Paavo Arhinmäki.

Taavitsaisen mielestä hallituksen toimien seurauksena lahjakkuudet lähtevät pois Suomesta.

– Sipilän, Stubbin ja Soinin hallitus rapauttaa suomalaisen yhteiskunnan peruskivijalkaa – osaamista, ammattitaitoa ja tutkimusta sekä kiihdyttää aivovuotoa Suomesta. Yliopistojen irtisanotut nerot imetään muiden maiden yliopistoihin, kun kotimaa ei anna työtä. Miten ihmeessä saadaan vienti vetämään, jos Suomesta karkotetaan osaaminen kehittää myytävää? Taavitsainen kirjoittaa.

Vihreiden puheenjohtaja Ville Niinistö kritisoi puolestaan voimakkaasti pääministeri Sipilän lausuntoa eilen Ylen Pääministerin haastattelutunnilla.

– Hallituksen avoimen ylimielinen koulutusvastaisuus on käsittämätöntä, Niinistö kirjoittaa Facebookissa.

– Sipilä kuvasi yliopistojen massairtisanomisten ja koulutusleikkausten vastustamista sillä, että "kaikkeen muutokseen kuuluu muutosvastarintaa". Ei sympatiaa tai tukea hallituksen leikkausten takia irtisanotuille opettajille ja tutkijoille - vaan lisää väheksymistä, hän hämmästelee.

Niinistö muistuttaa aiemmasta Sipilän lausuntoon liittyvästä kohusta. Yliopistoväki tyrmistyi, kun Sipilä puhui ”kaiken maailman dosenteista”, jotka kertovat, mitä ei saa tehdä.

– Mitä tälle maalle on tapahtunut, kun sivistyksen ja koulutuksen halveeraus on pääministeritason viisautta? Niinistö kysyy.

LUE LISÄÄ: Juha Sipilän sanat järkyttävät – ”Yleisen vitsin kohteena”